Mile Kitić

**Milojko Mile Kitić** (rođen 1. januara 1952) je srbijanski pjevač turbo-folk muzike.

Muzičku karijeru započeo je singl-albumom iz 1974. Deset godina kasnije, pod okriljem producentske kuće Južni vetar, izdao je album *Čaša ljubavi*, koji je ostvario nacionalni uspjeh. Naredne godine izdao je još uspješniju ploču, naslova *Ja neću ljepšu*. Naslovne numere sa oba pomenuta albuma, još uz pjesme "Hej, vi hitri, bijeli dani", "Istinu ti u očima čitam", "Lažu me zelene oči", "Hej, živote, hej, sudbino", "Moj sokole", "Kockar" i druge, najveći su pjevačevi hitovi do izlaska iz *Južnog vetra*, i obilježili su vrhunac njegove karijere krajem osamdesetih godina prošlog vijeka. Kitić je nastavio da snima i tokom devedesetih, a 1996. ponovio je prethodni uspjeh zahvaljujući pjesmi *Kraljica trotoara*. Deset godina kasnije doživio je revitalizaciju karijere uz hit *Šampanjac*, dok je 2015, sa 63 godine života, snimio balkanski hit *Kilo dole, kilo gore*.

Kitić je dugi niz godina u braku sa Martom Savić, koja se također bavi pjevanjem. Mlada pjevačica Elena Kitić njihova je kćerka. Pjevač je dobitnik mnogobrojnih jugoslavenskih i srbijanskih muzičkih nagrada. Jedan je od rijetkih muških vokala koji je nekoliko puta ponio titulu najtiražnije muzičke zvijezde.

## Biografija 
### Djetinjstvo i počeci 
Mile Kitić je rođen 1. januara 1952. u selu Cerani kod Dervente – u tada šestočlanoj porodici Bože i Zorke Kitić, koji su imali i tri sina i kćerku. Još kao četverogodišnjak, Mile je svirao tamburicu i pjevao kratke pjesme i ritmičke pošalice. Osnovnu školu "Đorđe Panzalović" pohađao je u selu Osinja, gdje je njegov muzički talenat zapazio nastavnik Bogoljub Kaloperović, koji je, kako pjevač danas tvrdi, bio od presudnog značaja za njegov kasnije izabrani životni put. Kaloperović je Miletu prepustio upravljanje školskom muzičkom sekcijom, u okviru koje je Kitić svirao kontrabas za školski tamburaški orkestar. Kitić je kasnije izjavio da su veliki utjecaj na njega imale manifestacije kojima je obilježavan dan škole jer bi tada "osjetio čari javnog nastupa". Mile je 1970. maturirao na saobraćajno-tehničkoj školi u Sarajevu.

Kitić je oduvijek isticao da vlada dobrom fizičkom kondicijom i da ga je inače karakterisao izrazit sportski duh. Kao tinejdžer igrao je fudbal za klub "Unis" iz Vogošće. Igrao je na poziciji polulijevog špica, zahvaljujući kojoj je proglašen za najboljeg strijelca kluba. Sa nepunih 20 godina počeo je da rekreativno igra tenis.

Sa šesnaest godina je pjesmom "U svijetu sam život ostavio" pobijedio na manifestaciji *Prvi glas Vogošća*. Tada je ujedno i počeo da zarađuje pjevajući na narodnim veseljima. Nakon angažmana u orkestrima *Prinčevi* i *Mlade Sarajlije*, 1975. snimio je svoj prvi maksi-singl pod nazivom "Čija si ljubav" / "Ja želim da sam sunce", u studiju Damjana Babića. Sajt *Discogs* navodi da je Miletov prvi singl zapravo "O, gitaro" iz 1974. Nakon toga uslijedila su još četiri maksi-singla, da bi 1982. pjevač izdao svoj prvi album – *Moja slatka mala*. Zanimljivo je to da je Miletu za njegov album–prvijenac bosanski pjevač Nazif Gljiva poklonio svoju pjesmu "Ako te budu pitali". Već naredne godine izdao je i drugi album, *Jorgovani plavi*, ali ni ovaj, kao ni prethodni, nije mu donio estradnu slavu. Uprkos nedostatku hitova, ploča je sporom ali konstantnom prodajom zaradila etiketu *platinasta*. Kitić je ipak ostvario znatan uspjeh na festivalu *Ilidža 1980*, gdje je sa pjesmom "Mala iz Novog Pazara" odnio prvu nagradu novinara, drugu nagradu publike i drugu nagradu stručnog žirija.

### 1984–1986: Prvi uspjesi 
Pjevač 1984. ulazi u sastav uspješne muzičke kuće *Južni Vetar*, pod čijim pokroviteljstvom snima album *Čaša ljubavi*. Naslovna pjesma gotovo istovremeno postaje jugoslavenski hit, te taj status zadržava i tokom narednih decenija. Manje popularne bile su pjesme "Vrijeme kiša" i "Ne vjeruj u mene". Pjevao je s pjevačima Sinanom Sakićem, Draganom Mirković, Kemalom Malovčićem, Šemsom Suljaković i oni su svi činili čuvenu petorku ansambla Južni vetar. Uz Draganu Mirković i Indiru Radić, on je najuspješniji pjevač koji je izašao iz *Južnog vetra*.

## Diskografija 
### Proširena diskografija 
### Spotovi 
## Festivali 
**Ilidža**
* "O ženo prošlosti moje", Ilidža '77
* "Mala iz Novog Pazara", Ilidža '80
* "Ako te budu pitali", Ilidža '82
* "Op kalo, ćuprikalo", Ilidža '82
* "Jorgovani plavi", Ilidža '83

## Također pogledajte 
* Stoja

## Reference 
## Vanjski linkovi 
* Zvanični veb-sajt (arhiva)

Kategorija:Rođeni 1952.
Kategorija:Biografije, Derventa
Kategorija:Jugoslavenski pjevači
Kategorija:Srbijanski pjevači
Kategorija:Živi ljudi